[{"text_idx": "#000001", "text": "La 3\u20135an de septembro Esperanto denove estis prezentita dum la Ekonomia forumo en Krynica (Pollando), kiun partoprenas multaj gravaj politikistoj, ekonomistoj, j\u0302urnalistoj, artistoj."}, {"text_idx": "#000002", "text": "EEU tradicie pretigis la Esperanto-standon, c\u0302e kiu oni povis informig\u0302i pri Esperanto kaj ricevi informilojn pri la lingvo. C\u0302e la stando dej\u0302oris, ankau\u0306 tradicie, aktivuloj de Pola Esperanto-Junularo. Danke al la subteno de UEA eblis ne nur financi diversspecajn informilojn, sed ankau\u0306 prepari paneldiskuton \u201cFederacia Eu\u0306ropo \u2013 c\u0302u kun komuna lingvo por ties log\u0302antoj?\u201d\nLa diskuton gvidis estrarano de EEU Peter Bala\u0301z\u030c, kiu anstatau\u0306is la prezidanton de EEU Sea\u0301n O\u0301 Riain, kiu ne povis pro laboraj kialoj forlasi Bruselon en tiu tempo. Partoprenis g\u0302in Jozef Reinvart, nome de Ministerio de eksterlandaj aferoj de Slovakio, kun sia tre trafa prezento: \u201cBezono je radikala s\u0302ang\u0302o en la tradicia lingva kaj kultura politiko de EU\u201d."}, {"text_idx": "#000003", "text": "Al la diskuto kontribuis ankau\u0306 du eminentaj gastoj. La unua estis Artur Sosna, kunprezidanto de la Luksemburga-Pollanda komerca klubo, mem parolanta ses lingvojn kaj tre interesig\u0302anta pri Esperanto kaj ties ebla utiligo en EU. La dua estis la eksa c\u0302efministro de Saksio (Germanio) kaj nun profesoro en la universitato en Dresdeno: Georg Millbrodt. Li mem parolas plurajn lingvojn, bone konscias pri la lingva problemaro de EU kaj ankau\u0306 pri la avantag\u0302oj de Esperanto, sed iom skeptikas pri Esperanto kiel komuna lingvo por la komuna Eu\u0306ropo. Fine de la paneldiskuto plurajn pensigajn vortojn pri la temo diris Halina Komar \u2013 multjara Esperanto-movadano kaj aganto por triaag\u0302a publiko. Sen s\u0302ia persista kaj pacienca laboro la c\u0302eesto de Esperanto en la Ekonomia forumo estus ne ebla."}, {"text_idx": "#000004", "text": "Necesas konscii, ke la Esperanto-budo estas entute ununura stando de neregistara organizo en la tuta forumo \u2013 kaj krome tute senpage permesita de la organizantoj! (Simpla partopren-kotizo por la forumo kostas 450 eu\u0306rojn!). Estas do tre bone, ke Esperanto-movado povas videblig\u0302i tie kaj informi la partoprenantojn (c\u0302i-jare partoprenis c\u0302irkau\u0306 du mil homoj) pri la internacia lingvo. Per tia c\u0302i agado nia lingvo ig\u0302as pli aktuala kaj rimarkata fenomeno. Ni strebu, ke okazu pli da tiaj publikaj prezentoj de Esperanto \u2013 nia lingvo meritas tion!"}, {"text_idx": "#000008", "text": "La temo paneldiskuton \u201cFederacia Eu\u0306ropo \u2013 c\u0302u kun komuna lingvo por ties log\u0302antoj?\u201d povus permesi, ke oni prezentas Esperanton kiel libervolan oferton al la eu\u0306ropaj popoloj. Sed plej vers\u0302ajne oni nur postulas devigan enkondukon de supre."}, {"text_idx": "#000009", "text": "Kiam lernas la Esperantistoj, ke la nunaj kondic\u0302oj permesas instrui Esperanto c\u0302ie en Eu\u0306ropo ekster la s\u0302tataj strukturoj? Privataj lernejoj kaj universitatoj transprenas grandig\u0302antan parton de la merkato de la s\u0302tata eduksistemo."}, {"text_idx": "#000011", "text": "Mi aldonu, ke la titolo de la menciita supre artikolo estas: \u201cWieloje\u0328zyczna Europa\u201d (Plurlingva Eu\u0306ropo)"}, {"text_idx": "#000012", "text": "AlKo montras ligilon al kie en pollingva versio estas artikolo: <>. En la artikolo estas: \u201cUnia Europejska powinna wspierac\u0301 proces godzenia ro\u0301z\u0307nic je\u0328zykowych. Jej 28 pan\u0301stw cz\u0142onkowskich mo\u0301wi w 23 oficjalnych je\u0328zykach (najnowszym jest chorwacki).\u201d traduko: \u201cEuropa Unio devas apogi procedon de akordigado de la lingo-diferencoj. En la 28 membro-landoj estas 23 oficialaj lingvoj (la plej nova estas la kroata)\u201d. Bonvolu rimarki, se la autoro de tiu artikolo ne scias kiom da oficialaj lingvoj estas en EU \u2013 do bedaurinde la nivelo de tiu Forumo ne estas tro alta. Kial esperantistoj kiuj partoprenis en la E-paneldiskuto ne rimarkis tiun gravan misinformon ?"}, {"text_idx": "#000016", "text": "En WEF Davos io tia certe ne eblus (la tiea partoprenkotizo estas minimume po 15000 frankoj por persono! Sed tie aperas vere gravaj kaj signifaj homoj)"}, {"text_idx": "#000020", "text": "Cetere, en la libera Okcidento, la gazetoj mem elektas siajn temojn, se ili trovas ion interesan au gravan. Tiaj forumoj kiel en Krynica okazas multaj chie en la mondo, kvankam tiun de Krynica oni kutimas nomi la \u201cPolan Davos\u201d. Tion devus scii ankau la sinjoro, kiu loghas en Belgio."}, {"text_idx": "#000021", "text": "Se la e-istoj havas nenion pli interesan por montri ol la Literaturhistorion de Sutton, ili ankau ne devas miri, ke oni ne speciale atentas ilian standon. La stultajhoj, kiuj estas skribitaj en tiuj EEU-kaj UEA-informiloj vershajne pli forpushas ol allogas homojn."}, {"text_idx": "#000023", "text": "Evidente, la belga gazetaro malmulte interesig\u0302as pri la eventoj en Orienta Eu\u0306ropo. En la ruslingva gazetaro oni ja informas pri g\u0302i. Vi povas legi pli en la retejo de la forumo (pola, angla, rusa)"}, {"text_idx": "#000024", "text": "Mi c\u0302iujare legas ion pri esperanta partopreno al Ekonomia Forumo en Pollando, sed neniam mi ec\u0302 mencion de g\u0302i trovis en mialanda (belga) gazetaro. Mi ja legis ke proksimume samtempe okazis internacia ekonomia konferenco en Japanio."}]